Toshkentga favqulodda qo‘ngan samolyotning ba’zi yo‘lovchilari parvozni davom ettirishdan bosh tortdi

Avval xabar berganimizdek, 4-dekabr kuni ertalab 9:30 da Rossiya Nordwind Airlines kompaniyasining Bangkokdan Ufaga uchgan Boeing 767-300 samolyoti Toshkentda favqulodda qo‘nishga majbur bo‘ldi.

 Foto © tourstouzbekistan.com
“Uz24” nashri xabariga ko‘ra, samolyot bortida 276 nafar yo‘lovchi va 11 ekipaj a’zolari bo‘lgan. Ular yaqinda ishga tushirilgan tranzit zalidagi “Uchib ketadiganlar bloki”ga joylashtirilgan va oziq-ovqat bilan ta’minlangan.
“O‘zbekiston havo yo‘llari” MAK Uzbekistan Air Technics korxonasi mutaxassislari samolyot bilan bog‘liq nosozlikni bartaraf qilgan. Ma’lum bo‘lishicha, samolyot chap dvigatelining elektrogeneratori ishdan chiqqan.
Tuzatishlardan so‘ng, samolyot yo‘nalish bo‘yicha uchishga shaylangan, biroq yo‘lovchilarning 35 nafari parvozni bu samolyotda davom ettirishdan bosh tortgan.
Vaziyatni yumshatish maqsadida yetib kelgan Rossiya Federatsiyasining O‘zbekistondagi elchisi Ye. Jixaryov va O‘zbekiston TIV vakillari yo‘lovchilar bilan suhbat uyushtirdi. Shunga qaramay, 30 nafar yo‘lovchi o‘z ixtiyori bilan parvozdan voz kechdi va RFga poyezd orqali ketishga qaror qildi. Yana 6 yo‘lovchi esa aeroportda qolib, boshqa reyslarni kuta boshladi.
Shu tariqa, Boeing 767-300 kecha Toshkent vaqti bilan 21:26 da 240 nafar yo‘lovchi bilan uchib ketdi va kechasi 1 da o‘z manziliga muvaffaqiyatli qo‘ndi, deyiladi xabarda.
“O‘zbekiston havo yo‘llari” MAK matbuot xizmatining ma’lum qilishicha, Rossiya samolyoti yo‘lovchilari Toshkent aeroporti ma’muriyatiga nisbatan hech qanday norozilik bildirmagan.